রোগী নয়, অ্যাম্বুল্যান্স করে বিস্ফোরক নিয়ে যাওয়ার অভিযোগ

অন্ডাল: দুর্ঘটনা ঘটলে সময় মতো শ্রমিকরা পায়না অ্যাম্বুলেন্স, অথচ সেই অ্যাম্বুলেন্স করেই কোলিয়ারিতে পরিবহন করা হচ্ছে বিস্ফোরক (Explosives Ambulance)। কাজোরা এরিয়ার সেন্ট্রাল কাজোরা কোলিয়ারির ঘটনা। অভিযোগ নিয়ে মুখে কুলুপ এঁটেছে কর্তৃপক্ষ। রাষ্ট্রায়ত্ত কয়লা খনি সংস্থা ইসিএলের কোলিয়ারি গুলিতে উৎপাদনের যতটা জোর দেওয়া হয় শ্রমিকদের নিরাপত্তায় দেখা যায় ঠিক ততটাই ঢিলেমি। উৎপাদন অব্যাহত রাখতে নিয়ম ভাঙাটাই যেন নিয়ম হয়ে দাঁড়িয়েছে এখানে। কাজোরা এরিয়ার সেন্ট্রাল কাজোড়া কোলিয়ারিতে অ্যাম্বুলেন্স করে বিস্ফোরক পরিবহনের ঘটনায় সেই অভিযোগ আরও একবার প্রমাণ হল। জানা গিয়েছে, খনিতে বিস্ফোরণের জন্য ব্যবহৃত বারুদ পরিবহন করা হচ্ছে অ্যাম্বুলেন্সের মাধ্যমে। এই ঘটনায় ইস্টার্ন কোলফিল্ডস লিমিটেড (ইসিএল)-এর আধিকারিকরা নীরবতা পালন করছেন।

বুধবার সকালে দেখা যায় একটা অ্যাম্বুল্যান্সে চাপিয়ে বিস্ফোরক (ডিনামাইট) নিয়ে আসা হয় কোলিয়ারিতে। অ্যাম্বুল্যান্স থেকে পেটি ভর্তি বিস্ফোরক গুলি নামিয়ে রাখা হয় নির্দিষ্ট বারুদ ঘরে। শ্রমিকরা জানান প্রতিটি কোলিয়ারিতে বিস্ফোরক আনার জন্য এক্সপ্লোসিভ পরিবহন গাড়ি রয়েছে। সেই গাড়িতে করেই বিস্ফোরক আনার নিয়ম। পাশাপাশি তারা অভিযোগ করেন কোলিয়ারিতে দুর্ঘটনা ঘটলে সময়মত অ্যাম্বুল্যান্স পাওয়া যায় না আহত শ্রমিকদের হাসপাতালে নিয়ে যাওয়ার জন্য। অথচ নিয়ম ভেঙে সেই অ্যাম্বুল্যান্স করেই বিস্ফোরক পরিবহন করা হচ্ছে যা বিপদজনক বলে অভিযোগ শ্রমিকদের।

আরও পড়ুন: পানীয় জলের দাবিতে কাঁকসায় বিক্ষোভ

অ্যাম্বুল্যান্সে চালক মিথিলেশ সিং বলেন, কোলিয়ারির ম্যানেজারের নির্দেশেই তিনি এই কাজ করতে বাধ্য হয়েছেন। পাশাপাশি তিনি জানান কোলিয়ারির এক্সপ্লোসিভ গাড়িটি বিকল অবস্থায় রয়েছে। সেই কারণে অ্যাম্বুলেন্স করে বিস্ফোরক আনা হয়েছে। কোলিয়ারির ম্যানেজার দীনেশ বাবু টি কে বিষয়টি নিয়ে জানতে চাওয়া হলে তিনি কোন প্রতিক্রিয়া দেননি।

অন্য খবর দেখুন